Maakunnan seurakunnat taistelevat tiukentuvan talouden kanssa. Vaikka menokuri on kiristynyt, kirkon tulevaisuuden linjauksia odotellaan useimmissa seurakunnissa kiinteistö- ja metsäkauppoihin tukeutuen.

Kuhmoisissa seurakunta teki viime vuonna voittoa lähes sata tuhatta euroa, kun taas Laukaassa seurakuntatalous sukelsi yli 150 000 alijäämäiseksi. Muihin maakunnan seurakuntiin verrattuna Kuhmoisten poikkeuksellisen hyvää tiliä selittävät metsäkaupat, kertoo seurakunnan talouspäällikkö Arja Lehtinen.

- Kuhmoisissa tukeudutaan puun myyntituottoihin ja myydään rantatonttia ja kiinteää omaisuutta, Lehtinen sanoo.

Seurakunta on linjannut talouttaan muun muassa kiinteistöstrategialla, joka määrää myytäviksi seurakunnan ydintoiminnalle tarpeettomat kiinteistöt. Kiinteistö- ja tonttikauppoja onkin Kuhmoisissa jo tehty. Seuraavana myyntiin on tulossa entinen pappila.

Laskevat verotuotot kiusana

Kiinteistö- ja metsäomaisuutta on myyty tiuhaan myös muissa maakunnan seurakunnissa. Seurakuntataloutta ovat kurittaneet muun muassa yhteisöverojen ja kirkollisveron lasku. Syynä on etenkin teollisuuspaikkakunnilla yritysten toiminnan supistuminen ja kasvava työttömyys.

Myös jäsenistön määrän väheneminen vaikuttaa seurakuntien verokertymiin, mutta kirkosta eroaminen ei maakunnan seurakuntia juuri hetkauta. Suurin osa jäsenistöstä poistuu luonnollisen poistuman kautta.

Syvimmälle seurakuntien talous sukelsi viime vuonna Laukaassa ja Jämsässä, joissa molemmissa seurakuntien tulos painui yli 150 000 euroa alijäämäiseksi.

Yhtymämalli seuraa kuntauudistusta

Suurimmat menot seurakunnissa syntyvät henkilöstökuluista ja kiinteistöjen ylläpidosta. Monessa maakunnan seurakunnassa on tehty myös henkilöstöjärjestelyjä, muun muassa sopivia tehtäviä osa-aikaistaen ja jättämällä vapautuvia virkoja täyttämättä.

Myös Kuhmoisten seurakunnassa eletään tulevaisuutta odotellen.

- Me odotellaan tässä ihan rauhassa kuntarakenne ja seurakuntarakennemuutoksia tällä samalla linjalla. Henkilöstöön emme tule puuttumaan. Tulevaisuuden muutokset tuo varmasti sitten ne ratkasiut, Lehtinen sanoo.

Kirkolliskokous on jo päättänyt seurakuntien yhdistyvän tulevaisuudessa seurakuntayhtymiksi. Yhdistymisten on tarkoitus seurata kunta-uudistuksen aikataulua.